Valtioneuvoston asetus sisäasioiden rahastoista ohjelmakaudella 2021–2027

2 luku

Toimeenpanosuunnitelma ja sisäasioiden rahastojen hallinnointi

[4 §](https://www.finlex.fi/fi/laki/ajantasa/2022/20220119#a119-2022)

Hallintoviranomaisen tehtävät

Rahastolaissa säädetyn lisäksi hallintoviranomainen vastaa:

1) ohjelman ja sen muutosta koskevan esityksen toimittamisesta Euroopan komissiolle;

2) erityistoimia ja hätäapua koskevan hakemuksen toimittamisesta Euroopan komissiolle, ellei komissio hyväksy muuta menettelyä hakemuksen toimittamiseksi;

3) ohjelmaa koskevan arviointisuunnitelman laatimisesta, arviointien suorittamisesta ja arviointikertomusten esittämisestä Euroopan komissiolle;

4) ohjelman vuotuisen tuloksellisuuden tarkastelun valmistelusta ja lopullisen tuloksellisuuskertomuksen laatimisesta Euroopan komissiolle;

5) seurantakomitean työjärjestyksen ja seurantakomitealle toimitettujen tietojen julkaisemisesta hallintoviranomaisen verkkosivustolla;

6) turvapaikka-, maahanmuutto- ja kotouttamisrahastoasetuksen 16 artiklan 11 kohdassa tarkoitetusta Euroopan komission kuulemisesta.

3 luku

Avustuksen myöntämisen edellytykset ja käyttö, avustuksen enimmäismäärä, avustusmuodot ja kustannusten tukikelpoisuuden edellytykset

[9 §](https://www.finlex.fi/fi/laki/ajantasa/2022/20220119#a119-2022)

Avustuksen käyttö

Avustuksen kohteena olevaa omaisuutta on käytettävä avustuspäätöksessä määrätyssä käyttötarkoituksessa vähintään viiden vuoden ajan tai avustuspäätöksessä määrätyn lyhyemmän ajan sen vuoden 31 päivästä joulukuuta, jona avustuksen viimeinen erä on maksettu avustuksen saajalle. Hallintoviranomainen voi määrätä avustuspäätöksessä edellä tarkoitetulle omaisuudelle pidemmän käyttöajan, joka saa olla enintään kymmenen vuotta sen vuoden 31 päivästä joulukuuta, jona avustuksen viimeinen erä on maksettu avustuksen saajalle. Jos avustetun omaisuuden omistus- tai hallintaoikeus luovutetaan toiselle ennen avustuspäätöksessä asetetun määräajan päättymistä, avustuksen saajan on ennen luovutusta saatava hallintoviranomaisen lupa. Luvan myöntämisen edellytyksenä on, että luovutuksensaaja täyttää avustuksen myöntämisen edellytykset ja ettei avustuksen käyttötarkoitus olennaisesti muutu.

Avustuksen saajan ja siirron saajan on pidettävä erillistä kirjanpitoa hankkeen tai toiminnan tuotoista ja muista kuin omarahoitusta koskevista rahoitusosuuksista. Avustuksen saajan ja siirron saajan on pidettävä erillistä kirjanpitoa hankkeen tai toiminnan kustannuksista siltä osin kuin avustus on myönnetty tosiasiallisesti aiheutuneisiin ja maksettuihin tukikelpoisiin kustannuksiin perustuen. Jos hankkeen tai toiminnan kirjanpito sisältyy avustuksen saajankirjanpitolaissa [(1336/1997)](https://www.finlex.fi/fi/laki/ajantasa/1997/19971336) tai valtion talousarviosta annetun lain [(423/1988) 2 luvussa](https://www.finlex.fi/fi/laki/ajantasa/1988/19880423#L2) tarkoitettuun kirjanpitoon, avustuksen saajan ja siirron saajan on pidettävä hankkeesta tai toiminnasta erillistä hyvän kirjanpitotavan mukaista kirjanpitoa niin, että hankkeen tai toiminnan kirjanpito on vaikeuksitta todettavissa ja erotettavissa muusta kirjanpidosta. [(13.4.2023/648)](https://www.finlex.fi/fi/laki/ajantasa/2022/20220119#a13.4.2023-648)

[10 §](https://www.finlex.fi/fi/laki/ajantasa/2022/20220119#a119-2022)

Hankkeen ja toiminnan rahoitus ja tuotto

Avustettava hanke tai toiminta ei saa tuottaa voittoa.

Avustuksen hakijan on ilmoitettava hakemuksessaan hankkeen tai toiminnan rahoitus ja toteuttamisaikana hankkeesta tai toiminnasta aiheutuva tuotto tai annettava arvio niistä. Hakemuksessa ilmoitettu tuotto vähennetään hankkeen tai toiminnan kustannuksista ennen myönnettävän avustuksen enimmäismäärän laskemista.

Avustuksen saajan on maksamista koskevassa hakemuksessa ilmoitettava hankkeen tai toiminnan saama rahoitus ja toteuttamisaikana aiheutunut tuotto. Rahoitus otetaan huomioon viimeistään avustuksen viimeisen erän maksamisen yhteydessä. Hankkeen tai toiminnan toteuttamisaikana aiheutunut tuotto, joka ylittää hakemuksessa ilmoitetun tuoton, vähennetään hyväksyttävistä kustannuksista viimeistään avustuksen viimeisen erän maksamisen yhteydessä. Avustuksen saajan tai siirron saajan hankkeeseen tai toimintaan osoittamaa omarahoitusta ei pidetä rahastolain 20 §:n 1 momentissa tarkoitettuna maksettavan avustuksen määrään vaikuttavana muuna julkisena tai yksityisenä rahoituksena. [(13.4.2023/648)](https://www.finlex.fi/fi/laki/ajantasa/2022/20220119#a13.4.2023-648)

Hankkeen tai toiminnan rahoitus ei saa koostua vapaaehtoistyöstä, luontoissuorituksista tai muusta laskennallisesta rahoituksesta.

6 luku

Avustuksen hakeminen, myöntäminen ja maksaminen

[33 §](https://www.finlex.fi/fi/laki/ajantasa/2022/20220119#a119-2022)

Maksamisen hakeminen

Avustuksen maksamista on haettava avustuspäätöksessä asetetussa ajassa. Tästä määräajasta voidaan poiketa hallintoviranomaisen hyväksymästä perustellusta syystä.

Siltä osin kuin kustannukset korvataan tosiasiallisesti aiheutuneiden ja maksettujen kustannusten perusteella, prosenttimääräisinä taikka yksikkökustannuksina, maksamista koskevaan hakemukseen on liitettävä selvitys hankkeen tai toiminnan etenemisestä, hankkeesta tai toiminnasta aiheutuneista kustannuksista sekä hankkeen tai toiminnan rahoituksesta ja tuotoista. Jos kustannukset korvataan tosiasiallisesti aiheutuneiden ja maksettujen kustannusten perusteella, selvityksestä on käytävä ilmi kustannusten yhteys kirjanpitoon. Maksamista koskevaan hakemukseen on tällöin liitettävä hankkeen tai toiminnan kirjanpitotietoihin perustuva kirjanpidonote tai muu luotettava taloushallinnon raportti sekä muu tarvittava aineisto hankkeesta tai toiminnasta aiheutuneiden kustannusten ja rahoituksen tarkastamiseksi.

Edellä 2 momentissa säädetystä poiketen kertakorvauksena maksettavan avustuksen maksamista koskevaan hakemukseen on liitettävä selvitys hankkeen toteuttamisesta ja tuotoksista sekä hankkeen toteutuneesta rahoituksesta ja mahdollisesta tuotosta. Lisäksi on toimitettava muut tarvittavat asiakirjat hankkeen tuotosten ja toimenpiteiden toteutumisen todentamiseksi. [(13.4.2023/648)](https://www.finlex.fi/fi/laki/ajantasa/2022/20220119#a13.4.2023-648)

[38 §](https://www.finlex.fi/fi/laki/ajantasa/2022/20220119#a119-2022)

Turvapaikka-, maahanmuutto- ja kotouttamisrahastoasetuksen 19 artiklan mukaisen määrärahan käyttökohteet ja raportointi

Turvapaikka- maahanmuutto- ja kotouttamisrahastoasetuksen 19 artiklan mukaista määrärahaa saa käyttää rahastolain 28 §:n 1 momentin mukaisesti:

1) uudelleensijoitettavien ja humanitaarisen maahanpääsyn kautta tulevien henkilöiden valintamenettelystä sekä tosiasialliseen uudelleensijoittamiseen ja humanitaariseen maahanpääsyyn liittyvistä järjestelyistä aiheutuviin kustannuksiin;

2) uudelleensijoitettaville ja humanitaarisen maahanpääsyn kautta tuleville henkilöille kohdennettavista, lähtöä edeltävistä perehdyttämis- ja valmistamistoimista aiheutuviin kustannuksiin;

3) uudelleensijoittamismenettelyyn, humanitaariseen maahanpääsyyn ja pakolaisten kuntaan sijoittamiseen liittyvästä tietojärjestelmäkehityksestä sekä menettelyssä tarvittavan välineistön hankinnasta aiheutuviin kustannuksiin;

4) kunnille ja hyvinvointialueille maksettavien kotoutumisen edistämisestä annetun lain (681/2023) mukaisten korvausten lisänä maksettaviin korvauksiin; sekä [(13.4.2023/648)](https://www.finlex.fi/fi/laki/ajantasa/2022/20220119#a13.4.2023-648)

5) pakolaisten kuntaan sijoittamisen kehittämisestä aiheutuviin kustannuksiin.

Määrärahan käytöstä on raportoitava sisäministeriölle vuosittain huhtikuun loppuun mennessä. Raportissa annetaan tiedot määrärahan käyttökohteista, määrärahan käyttöön liittyvistä indikaattoreista ja määrärahan käytön etenemisestä raportointiajalla.

[39 §](https://www.finlex.fi/fi/laki/ajantasa/2022/20220119#a119-2022)

Turvapaikka-, maahanmuutto- ja kotouttamisrahastoasetuksen 20 artiklan mukaisen määrärahan käyttökohteet ja raportointi

Turvapaikka-, maahanmuutto- ja kotouttamisrahastoasetuksen 20 artiklassa tarkoitettua määrärahaa saa käyttää rahastolain 28 §:n 1 momentin mukaisesti:

1) kansainvälistä suojelua hakeneiden henkilöiden rekisteröimisestä, rekisteröimiseen liittyvästä tietojärjestelmäkehityksestä sekä rekisteröimiseen liittyvän välineistön hankinnasta aiheutuviin kustannuksiin;

2) turvapaikkamenettelyyn ja vastaanoton edellytyksiin liittyvän Euroopan unionin lainsäädännön täytäntöönpanosta aiheutuviin tietojärjestelmien kehittämiskustannuksiin; sekä

3) turvapaikkatutkinnasta, vastaanottokeskuspalveluista ja niiden kehittämisestä aiheutuviin kustannuksiin.

Määrärahan käytöstä on raportoitava sisäministeriölle vuosittain huhtikuun loppuun mennessä. Raportissa annetaan tiedot määrärahan käyttökohteista, määrärahan käyttöön liittyvistä indikaattoreista ja määrärahan käytön etenemisestä raportointiajalla.

Voimaantulo

Tämä asetus tulee voimaan xx päivänä tammikuuta 2025.